ผู้นำตอบรับร่วมประชุมเอเปค 18 ประเทศแล้ว เตรียมซักซ้อมต้อนรับและการรักษาความปลอดภัย 14 พฤศจิกายนนี้
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวภายหลังเป็นประธานการประชุมคณะกรรมการระดับชาติเพื่อเตรียมการจัดประชุมผู้นำเขตเศรษฐกิจเอเปคและการประชุมที่เกี่ยวข้อง ในช่วงที่ประเทศไทยเป็นเจ้าภาพจัดการประชุมเอเปคปี 2565 ว่า หลังจากนี้จะมีการประชุมซักซ้อมทำความเข้าใจในวันที่ 14 พฤศจิกายนนี้อีกครั้ง ส่วนการประชุมวันนี้ได้หารือในทุกมิติ ทั้งเรื่องพิธีการ การต้อนรับ การสารัตถะ อาหารต้อนรับ การแสดงในงานเลี้ยงและการรักษาความปลอดภัย โดยขั้นตอนต่อไปจะเป็นการเตรียมการ ซักซ้อม เพื่อนำไปสู่การปฎิบัติ โดยอาจจะมีผลกระทบต่อประชาชนบางส่วนในช่วงที่มีการประชุมเพราะจะมีการปิดการจราจรเป็นช่วงๆ และบางเส้นทางที่มีคณะเดินทางมา อีกทั้งเป็นเรื่องที่น่ายินดีที่หลายประเทศ โดยเพราะเขตเศรษฐกิจพิเศษทั้งหมดตอบรับมาเข้าร่วมการประชุมแล้ว โดยผู้นำเดินทางมาด้วยตนเอง 18 เขต จาก 21 เขตเศรษฐกิจ และรอการยืนยันอีก 1 ประเทศ ส่วนแขกรับเชิญ 3 ประเทศ ตอบรับมาหมดแล้ว ซึ่งถือเป็นเรื่องที่น่ายินดีของประเทศไทย ที่ทุกคนประสงค์เดินทางมาร่วมประชุมกับประเทศไทย